Täna sai Tarmo Kingi siirdumine SJK jalgpalliklubisse ametlikuks. Soome klubi teatas oma kodulehel, et eestlasega sõlmiti ühe-aastane leping.
"Olen väga õnnelik ambitsioonika SJK-ga liitumise üle. Luban teha kõik selleks, et saavutaksime eesmärgid, mis meeskonnale on seatud," kommenteeris Kink soccernet.ee vahendusel.
"Tarmo on mänginud karjääri jooksul kõvades tiimides ja tahab tõusta tagasi tipptasemele. Ta on väga motiveeritud mängija, kes toob meeskonda juurde professionaalsust ja valikuvõimalusi," ütles SJK peatreener Simo Valakari.
SJK tuli eelmisel hooajal Soome meistriks ja seal mängib ka Eesti koondise väravavaht Mihkel Aksalu.
Toimetaja: Siim Semiskar